香嚴寺洗足
作者：陳淵
朝代：宋

paragraphs: 肩輿苦頓撼，步入山間路。
崎嶇歷荆榛，砂礫窘芒屨。
披雲造蕭寺，弛擔日已暮。
僧房急解襪，一洗塵泥汙。
瓦盤深及膝，湯暖得頻注。
須臾和氣達，凜凜毛髪豎。
翛然入無何，醉夢寧知處。
此生事奔走，早晏失期度。
念茲頃刻閑，百日不一遇。
啖蔗入佳境，鐘響忽予寤。
蒲團赴微火，黙坐聊箕踞。
明朝塵沙黄，莫憶少陵句。